和劉景文
作者：黄庭堅
朝代：宋

paragraphs: 追隨城西園，殘暑欲退席。
夜凉雨新休，城譙掛蒼璧。
佳人携手嬉，調笑忘日夕。
劉侯本將家，今爲讀書客。
詩名二十年，風雅自推激。
牛鐸調黄鍾，薪餘合琴瑟。
食無千戶封，句有萬人敵。
頗類鄴侯家，連牆架書冊。
殘編汲縣冢，半隸鴻都壁。
渠成亦秦利，願公多購獲。
竟須卜比鄰，勞苦相飲食。
身有小醜女，已自喜翰墨。
要傳未見書，遮眼差有益。
人生但安樂，券外豈吾力。
分鹿誰覺夢，亡羊路南北。
公今百寮底，雪髮不勝幘。
愛公欲湔拂，顧我已頭白。